stanford-oval/wikipedia huggingface dataset:
רודולפינה מנצל

| --- | --- |

 לידה:  1 במרץ 1891 וינה, האימפריה האוסטרו-הונגרית 
 פטירה:  7 במאי 1973 (בגיל 82) חיפה, ישראל 
 מדינה:  ישראל 
 השכלה:  אוניברסיטת וינה (6 ביולי 1914) 
 מעסיק:  אוניברסיטת תל אביב 
 
רודולף ורודולפינה מנצל ב-1914
רודולפינה מנצל (בגרמנית: Rudolphina Menzel;‏ 1 במרץ 1891 – 7 במאי 1973) הייתה מאלפת כלבים ומדריכת כלבנות יהודייה שפעלה באוסטריה, בגרמניה ובישראל. עסקה באילוף כלבים למשימות ביטחון, בשירות המשטרה האוסטרית, הצבא הגרמני, הצבא הבריטי ו"ההגנה", ולאחר מכן אילפה בישראל כלבי נחייה לעיוורים.
ביוגרפיה

מנצל נולדה ב-1 במרץ 1891 בווינה למשפחת וולטוך (Waltuch) האמידה. היא למדה באוניברסיטת וינה, ושם קיבלה תואר דוקטור בפסיכולוגיה, ביולוגיה וביוכימיה. במהלך לימודיה הייתה פעילה באגודת הסטודנטים הציונית והקימה את הסניף הווינאי של תנועת הנוער הציונית "תכלת לבן". בשנת 1915 נישאה לרופא רודולף מנצל, והשניים עברו להתגורר בווילה מפוארת בעיר לינץ.
בשנות ה-20 הקימו בני הזוג מנצל בביתם בית ספר לאימון כלבי תקיפה, הגנה, שמירה וגישוש, וערכו מחקרים בתחום זה, שזיכו אותם במוניטין בינלאומי. הם אילפו כלבים להגיב לפקודות בעברית, ושלחו אותם לארץ ישראל. כלבים שאימנה למען משטרת אוסטריה והצבא הגרמני אולפו אף הם להגיב רק לפקודות בעברית. בשנת 1934 הגיעה לביקור ראשון בארץ ישראל, והכשירה מאלפי כלבים של "ההגנה".
בעקבות האנשלוס – סיפוח אוסטריה לגרמניה בשנת 1938, הורה היטלר להעביר את בני הזוג מנצל למחנה של הצבא הגרמני, כדי שיעבדו בשירותו. בעזרתו של סגן מפקד האס-אס בלינץ, שהיה ידידם, נמלטו בני הזוג מנצל, וב-12 בספטמבר 1938 הגיעו עם אחדים מכלביהם לארץ ישראל. בני הזוג התגוררו בקיבוץ רמת יוחנן, ולאחר מכן עברו לקריית מוצקין, שם הקימה מנצל את "המכון לחקר כלבים ואילופם". במכון עסקו תחילה באילוף כלבים לצורכי ביטחון, ובין השאר הוכשרו בו כלבים לגילוי מוקשים. בהדרגה הפך המכון למרכז ארצי לגידול כלבים גזעיים, בין השאר לצורכי חקלאות.
בשנת 1942 פנה אליה הצבא הבריטי, כדי שתכשיר 400 כלבים למען הכוחות שפעלו בצפון אפריקה. מנצל נועצה במשה שרת, ראש המחלקה המדינית של הסוכנות היהודית, והוא הורה לה להיעתר לבקשה. הבריטים הבטיחו שלא ישתמשו בכלבים אלה נגד יהודים, ועמדו בהבטחתם.
מנצל גילתה וטיפחה את גזע הכלב הכנעני והעניקה לו את שמו, הביאה להכרה בו כגזע נפרד, ואף ייצאה ממנו לארצות הברית ולמדינות נוספות.
לאחר מלחמת העצמאות עברה להכשרת כלבי נחייה לעיוורים, בשנת 1949 הקימה בקריית חיים את המכון לאימון כלבי נחייה לעיוורים, שפעל עד 1970. בשנות ה-60 לימדה פסיכולוגיה של בעלי חיים באוניברסיטת תל אביב והייתה האשה הראשונה שהייתה לפרופ' באוניברסיטה זו (1962). רודולפינה מנצל נפטרה ב-7 במאי 1973, כמעט שלוש שנים לאחר פטירת בעלה, ב-1 באוגוסט 1970. נקברה בקריית מוצקין.
כתביה ומכתביה נשמרים בארכיון הציוני המרכזי בירושלים.
מספריה

כל ספריה נכתבו יחד עם בעלה, רודולף מנצל.
חנוך כלבים ואלופם, לנוטר, תרצ"ט
על כלבים, חתולים ושאר ידידים, הוצאת הקיבוץ המאוחד, תשכ"ט
Wesenserprobung, ihre theoretischen Grundlagen u. ihre praktische Ausführg, 1930
Die Verwertung der Riechfähigkeit des Hundes im Dienste der Menschheit : Wissenschaftl. Grundvoraussetzungen u. prakt. Anleitung zur Abrichtung u. Führung von Spürhunden im Ausforschungsdienst, 1930
Praktische Anleitung für die Durchführung von Eignungsprüfungen bei den Nichtjagdhunderassen, 1937
Welpe und Umwelt, 1937
Schwalbensommer, 1952
Pariahunde, 1960
לקריאה נוספת

Susan Martha Kahn, Canine Pioneer: The Extraordinary Life of Rudolphina Menzel, Brandeis University Press, 2022
הערות שוליים

1 2 3  ארכיון המדינה, Menzel Rudolf, ארכיון המדינה
↑  מודעת אבל, עמוד 5 בעיתון "דבר", 8 במאי 1973
↑  מודעת אבל, עמוד 6 בעיתון "מעריב", 2 באוגוסט 1970
↑  רודולפינה מנצל באתר GRAVEZ
↑  רודולפינה מנצל, בקטלוג הארכיון הציוני המרכזי בירושלים
| --- | --- |
בקרת זהויות :  NLI: 987007311625005171  GND: 106618911  ISNI: 0000 0000 0407 3347  LCCN: no2022081866  NTA: 240230884  SNAC: w6nm75jt  VIAF: 64501937   WorldCat (עם VIAF): 64501937
לבנון: המלחמה האבודה

| --- | --- |

כריכת הספר לבנון המלחמה האבודה
 מידע כללי
 מאת:  חיים הר-זהב
 איורים:  נועה ליברמן-פלשקס
 הוצאה
 תאריך הוצאה:  2019
 מספר עמודים:  320
 עורך:  איילת מוהר
 מהדורות נוספות
 תאריך מהדורה ראשונה:  דצמבר 2019
 תאריך מהדורות נוספות:  מהדורה שנייה, אוגוסט 2020
 קישורים חיצוניים
 מסת"ב:  מסת"ב 9789655990331
 הספרייה הלאומית:  997007780188505171
לבנון: המלחמה האבודה הוא ספר מאת העיתונאי חיים הר-זהב אודות שהות צה"ל ברצועת הביטחון בדרום לבנון, שיצא לאור בשנת 2019.
הספר יצא לאור בדצמבר 2019 באמצעות מימון המונים. הוא עוסק בשהות צה"ל ברצועת הביטחון בדרום לבנון בשנים 1996 עד מאי 2000, מועד נסיגת צה"ל מדרום לבנון.
הר-זהב שירת בגדוד 931 של חטיבת הנח"ל, ועשה חלק משירותו בדרום לבנון. לצורך כתיבת הספר הוא ראיין עשרות מרואינים ששרתו כחיילים בדרום לבנון בתקופה בה עוסק הספר, עד רמת מפקד פלוגה, ומביא את עדותם. בנוסף ערך תחקיר אודות המספר המדויק של חיילים שנהרגו בתקופה זו בדרום לבנון, מכיוון שנתונים רשמיים לא היו זמינים
לדברי הר-זהב מקור שם הספר והטריגר לכתיבתו הוא העלמות תקופה זו מן הזיכרון הציבורי.
הספר כולל 17 פרקים שעוסקים באירועים מרכזיים מתקופת שהיית צה"ל ברצועת הביטחון ובהם תיאור חוויות אישיות של החיילים, עיסוק בתקלות המבצעיות שאירעו ותיאור המציאות הביטחונית-מדינית באותן השנים. בנוסף מצוינים תהליכים שאירעו בחברה הישראלית סביב השיח אודות השהות בלבנון.
הר-זהב העלה בספר את הדרישה להכיר בתקופה הלחימה בדרום לבנון כאחת ממלחמות ישראל. הספר היה אחד הגורמים שהובילו להכרת משרד הביטחון בלחימה ברצועת הביטחון כאחת ממלחמות ישראל ולהעניק אות מערכה למשתתפים בה.
הערות שוליים

↑  לבנון: המלחמה האבודה, באתר הדסטארט
↑    משה מאירסדורף, ‏הקרב על הנרטיב: לבנון לא הייתה וייטנאם, בעיתון מקור ראשון, 22 בינואר 2020
↑   "לאף אחד אין מושג מה עברנו": נזכרים במלחמה שכולם רוצים לשכוח, סרטון  באתר יוטיוב (אורך: 12:44)
↑   חיים הר-זהב מחבר הספר "לבנון - המלחמה האבודה" באולפן, סרטון  באתר יוטיוב (אורך: 5:01)
↑   יניב פרידמן, ביקורת ספרות: לבנון – המלחמה האבודה, חיים הר-זהב, באתר צה"ל, 22 באפריל 2020
↑  דני זקן, ‏בעקבות המלצת הוועדה: צה"ל יעניק אות מערכה לתקופת מלחמת לבנון הראשונה, באתר גלובס, 4 בנובמבר 2020
נאור עבודי

נאור עבודי (נולד ב-17 ביולי 1993) הוא כדורגלן ישראלי המשחק בעמדת הקשר בהפועל טירת כרמל.
קריירה

עבודי התחיל את הקריירה שלו במחלקת הנוער של עירוני קריית שמונה. ערך את הופעת הבכורה שלו בקבוצה הבוגרת. ב-12 בדצמבר 2012 ערך את הופעת הבכורה שלו בקבוצה הבוגרת בהפסד 3-2 להפועל באר שבע. ב-11 במאי 2013 ערך את הופעת הבכורה שלו בליגת העל בהפסד 2-1 למכבי חיפה.
בקיץ 2014 הושאל להפועל נצרת עילית עד לסיום העונה. ב-19 בספטמבר 2014 הבקיע את שער הבכורה שלו בקריירה בניצחון 2-3 נגד מכבי הרצליה. עונה לאחר מכן חזר לקריית שמונה ובעונה זו רשם 13 הופעות כאשר בכולן עלה מהספסל.
בקיץ 2016 חתם בעירוני נשר מהליגה הלאומית במדיה שיחק שנתיים אחריהם עבר להפועל עכו. בקיץ 2019 חזר לליגת העל כאשר חתם במ.ס. אשדוד במדיה שיחק עונה אחת.
ב-23 באוגוסט 2020 הצטרף ללורי מליגת העל הארמנית במדיה שיחק 8 משחקים וכבש שער אחד. ב-15 בינואר 2021 חזר לישראל וחתם בהפועל אום אל-פחם.
ב-27 באוקטובר 2021 חתם בהפועל עפולה. שנה לאחר מכן חזר לקדנציה שנייה בהפועל נוף הגליל.
ב-8 בפברואר 2023 חתם בהפועל רעננה מליגה א'.
בקיץ 2024 חתם במ.ס. דימונה, אך לא רשם בה דקות משחק וב-2 בדצמבר 2024 חתם בהפועל טירת כרמל מליגה ב'.
הערות שוליים

↑  אורי שמיר,השגרירים: נאור עבודי הוצג בלורי הארמנית, באתר גליל עולה, 23 באוגוסט 2020
↑  אורי שמיר, “השגרירים”: נאור עבודי חתם בהפועל אום אל פאחם, באתר גליל עולה, 15 בינואר 2021
↑  מערכת ONE, ‏נאור עבודי חתם בהפועל עפולה: יש הרבה עבודה, באתר ONE‏, 27 באוקטובר 2021
↑  תומר חבז, ‏רכש חדש להוכנבוים: נאור עבודי חתם בנוף הגליל, באתר ONE‏, 26 באוקטובר 2022
↑  יונתן גינזבורג, ‏מכוונת גבוה: נאור עבודי חתם במ.ס דימונה, באתר ONE‏, 30 ביוני 2024
↑  מאירופה לליגה ב': נאור עבודי חתם בהפועל טירת הכרמל, באתר דאבל פס, 2 בדצמבר 2024
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "נאור עבודי".
1984 (ספר, מונחים)

1984 הוא ספר מאת ג'ורג' אורוול, המתאר עולם דמיוני שבו המשטר הטוטאליטרי בשיאו. הוא מכיל מונחים רבים, חלקם הפכו מאוחר יותר לסמלים שמשמשים עד היום לתיאור משטרים דיקטטורים ברחבי העולם.
מפה המתארת את המצב הגאוגרפי המתואר בספר
מונחים > האח הגדול

מונח המוטבע עד היום במקומות רבים המתאר את שליט מדינת אוקיאניה, המדינה הדיקטטורית שבה מתרחשת עלילת הספר, אשר שולט ביד רמה בכל המידע שקיים במדינה. האח הגדול הוא השליט העליון של המדינה, ושלטונו מתואר כמתקיים מאז ומעולם, כמוחלט, ובעל כוח בלתי מוגבל. במהלך הספר מוטל בספק קיומה של דמות זו, אולם מצוין כי אין הדבר משנה כלל.
ייתכן כי האח הגדול הוא למעשה מטאפורה על שלטונו של סטלין, אז המזכיר הכללי של המפלגה הקומוניסטית של ברית המועצות, וכי האח הגדול הוא ניסיון לבטא את שלטונו הבלתי מעורער וחסר הרחמים של סטלין.
פרשנות זו נגזרת מכך שאורוול היה מתנגד נלהב של ברית המועצות בפרט והאידאולוגיה הקומוניסטית בכלל. שמו של האח הגדול הפך מאוחר יותר לניב שגור בשפות רבות, המתאר ישות גדולה (תאגיד, משטר, שליט, חברה וכו') האוספת מידע על המשתמשים או הנתינים שלה ויודעת איפה הם נמצאים ומה הם עושים בכל עת. שמה של תוכנית הטלוויזיה המציאותית האח הגדול שמשודרת בערוץ 13 מגיע מהספר, מפני שהדמות אליו מדברים דיירי הבית צופה בהם בכל עת.
מונחים > אוקיאניה

אוקיאניה היא המדינה הדיסטופית שבה מתרחשת עלילת הספר. המדינה נשלטת על ידי המיניסטריונים (ראו למטה: מיניסטריון) שבראשם עומד האח הגדול. אוקיאניה היא הגדולה מבין שלוש המעצמות השולטות בעולם: אוקיאניה, איראסיה ואיסטאסיה. כל אחת מהמעצמות תמיד נמצאת במצב של מלחמה עם אחת או יותר מהמעצמות האחרות. גבולותיה הגאוגרפים של אוקיאניה הם שונים ומגוונים, ודומים במקצת לשלטון האנגלו סקסי כיום: כל אמריקה הצפונית ואמריקה הדרומית שייכות לאוקיאניה, יחד עם יבשת אוסטרליה, ניו זילנד, מדגסקר, החצי הדרומי של אפריקה ובריטניה, כאשר בריטניה היא המדינה הבירה, בה נמצאים המיניסטריונים.
מונחים > איראסיה

איראסיה היא אחת משלוש המעצמות והשנייה בגודלה. בעבר הייתה שותפה פוליטית ומדינית של אוקיאניה, אך בחלק מ-1984 היא נמצאת במצב של מלחמה (עד שאוקאיניה חתמה איתה על "הסכם שלום"). איראסיה נמצאת גאוגרפית בחצי הכדור הצפוני, כאשר רוב שטחה נמצא ברוסיה אך היא שולטת גם בטורקיה ובכל אירופה, מלבד בריטניה, שכאמור שייכת לאוקיאניה.
מונחים > איסטאסיה

איסטסיה היא המעצמה הקטנה ביותר מבין שלוש המעצמות, והיא לא מוזכרת רבות בספר. נאמר עליה כי פעם הייתה יריבה של אוקיאניה אך כיום היא נמצאת במצב של שקט יחסי בעוד המלחמה העיקרית מתקיימת בין איראסיה לאוקיאניה. בחלקו של הספר היא יריבתה של אוקיאניה. היא נמצאה כמה פעמים בעבר במלחמה עם איראסיה. גבולותיה הפיזיים הם מצומצמים יחסית וכוללים את סין, מונגוליה, יפן, מעט מתאילנד ומחצית מתת היבשת הודו.
מונחים > איוד

איוד היא פעולה המוזכרת הרבה פעמים במהלך הספר. האיוד בספר מיוחס לדרכה של משטרת המחשבות (ראו למטה) "להעלים" מתנגדי שלטון. האיוד מבוצע בחשאי, וקורה לרוב בשעות הלילה המאוחרות. האיוד הוא תהליך מהיר ורב שלבי בו כוחות משטרת המחשבות חוטפים את מתנגד המפלגה שאותו יש להעלים, שולחים אותו אל מיניסטריון האהבה (ראו למטה: מיניסטריון/מיניסטריון האהבה) ושם הוא מוצא להורג. לאחר מכן מיניסטריון האמת (ראו למטה: מיניסטריון/מיניסטריון האמת) מוחק כל תיעוד שאותו אדם התקיים מעולם, ולמחרת בבוקר האדם כאילו שלא נברא מעולם. הביטוי "איוד", מגיע מהתאיידות, פעולה בה נוזל מתחמם עד לרמה מסוימת ובה הוא הופך לגז, ולמעשה כאילו "נעלם".
מונחים > מיניסטריון

לאוקיאניה ארבעה מיניסטריונים המנהלים את המדינה. כל המיניסטריונים נמצאים בלונדון, בירת אוקיאניה. המיניסטריונים הם למעשה מעין "משרדים" בהם עובדים אנשי המפלגה, והם מנהלים את אורח החיים של כל אזרח ואזרח באוקיאניה. ארבעת המיניסטריונים מתחלקים ל: מיניסטריון השפע, מיניסטריון האמת, מיניסטריון השלום ומיניסטריון האהבה. שמותיהם של המיניסטריונים הם מטעים, מכיוון שהם מתוכננים לתת לאזרחים הרגשה של שמירה והגנה, אך למעשה הם שונים ממה ששמותיהם מציגים בצורה מעוותת. כל מיניסטריון מחולק למחלקות, ולכל מחלקה יש תפקיד בשימור המשטר הטוטליטרי.
מיניסטריון האמת: מיניסטריון האמת, שבו עובד וינסטון, הדמות הראשית בספר, תפקידו לפקח ובמידת הצורך להשמיד כל תיעוד היסטורי שלא עולה בקנה אחד עם אידאולוגיית המפלגה. כמו כן המיניסטריון אחראי לאספקת חינוך, תרבות ובידור לתושבים. המיניסטריון דואג לטשטש עדויות לדברים רעים שקורים במדינה, הבטחות שנתנה הממשלה והיא לא יכולה לעמוד בהם, הפסדים בקרבות ועוד. המיניסטריון דואג, מלבד סילוף עובדות, גם להמצאת עובדות חדשות שלא קרו והפיכתן ל"אמת". לדוגמה, המדינה רוצה לגרום לאזרחים להירתם למאמץ המלחמתי נגד איראסיה, ולצורך כך הם "שוטפים את מוחם" של האזרחים בפולחן של קורבנות המלחמה. לשם כך מוטל על הדמות הראשית בספר, וינסטון סמית', להמציא אדם שלא היה קיים מעולם, ולהעניק לו סיפור גבורה מהולל. הדמות שהומצאה מייד מוכרזת רשמית כי הייתה קיימת, והוא משמש דוגמה ומופת לחיילים החדשים. המיניסטריון יכול למעשה לשנות את האמת על פי עיקרון "אם עץ נופל ביער": אם אין אף תיעוד שדבר מה קרה, האם הוא באמת קרה?
מיניסטריון השפע: מיניסטריון השפע הוא האחראי על חלוקת המזון והכלכלה. גם הוא מסלף עובדות רבות, ומשנה את החלטותיו בין רגע. המיניסטריון דואג לחלוקת תלושי מזון לאזרחים, ויכול לקצץ או להגדיל את התקציב באופן אקראי. על אף שבזמנים קשים כלכלית כמות תלושי המזון לכל אדם יורדת, המיניסטריון ממשיך לפרסם כי המצב הכלכלי הוא הטוב ביותר שהיה מזה שנים, בעוד שמיניסטריון האמת דואג מיד להעלים כל עדות לכך שהיו זמנים טובים יותר.
מיניסטריון השלום: מיניסטריון השלום הוא האחראי על המלחמה. הוא לא מוזכר רבות במהלך הספר, למעט בקונטקסט בו אוקיאניה משנה את אויבתה ועל כן מיניסטריון האמת צריך לוודא שלאורך כל אותן השנים האויבת ה"חדשה" הייתה, מאז ומעולם, האויבת בהם נלחמו.
מיניסטריון האהבה: מיניסטריון זה הוא השמור והמעוות ביותר מבין ארבעת המיניסטריונים. המיניסטריון כלפי חוץ נשמע כמקום אידיאלי העוסק באהבה ובכך שומר על מעטה הסודיות שלו, מכיוון שבפועל מיניסטריון האהבה משמש ככלא הסודי של משטרת המחשבות, אליו נשלחים האנשים ש"אוידו". בכלא זה מענים את מתנגדי השלטון, מוציאים אותם להורג (בחשאי. ישנן הוצאות להורג פומביות של מתנגדי המפלגה, במיוחד פרולים) או סוחטים אותם. הכלא, כמו מפעלי שלטון נוספים, הוא סודי ושמור בהחלט ואף אחד מהאזרחים הפשוטים לא יודע מה מתבצע בו.
מונחים > משטרת המחשבות

משטרת המחשבות הוא מושג שהשתרש מתוך הספר אל שפות רבות, ומשמש לביטוי משטרים השולטים בתודעה של האזרחים. בספר, משטרת המחשבות היא משטרה חשאית ברשות המפלגה, השולטת בתודעתם של האזרחים. משטרת המחשבות היא האחראית לאיוד של מתנגדי שלטון, ולשליטה התעמולתית בתודעה הציבורית. היא זאת המפעילה את המצלמות, המיקרופונים והטלסקרינים (ראו למטה) שנועדו לאתר מתנגדים לשלטון ולערכי המפלגה. משטרת המחשבות הוא ביטוי שגור כיום, וניתן לשמוע אנשים משתמשים בו למשל כדי לתאר את תעמולתו של שר התעמולה, יוזף גבלס, או את השליטה הכוחנית בדעה של התושבים במדינות הקומוניסטיות, כמו ברית המועצות, הרפובליקה העממית של סין או צפון קוריאה. הביקורת החריפה שהביע אורוול באמצעות משטרת המחשבות שיצר סכסכה אותו עם אידאולוגיים לאומנים שונים בבריטניה, שראו את יחסו למשטרת המחשבות כמסית כנגד השלטון.
מונחים > פרולים

הפרולים (פרולטריון) הם למעשה ההמונים, האזרחים הפשוטים שנשלטים על ידי המפלגה. הם לא משכילים, מכיוון שהמפלגה מעדיפה לשמור אותם חסרי השכלה, כך הם ממשיכים לעקוב אחרי הוראות המפלגה ללא ערעור. הפרולים מתוארים על ידי המפלגה כחיות, ובספרי הלימודים הממשלתיים של אוקיאניה מסופר עליהם כי "פרולים ובעלי חיים הם חופשיים". מכיוון שהפרולים הם הרוב, הם הכוח המרכזי במדינה, אך הם לא משתמשים בכוח הזה. וינסטון, גיבור הספר, אף מתאר את תסכולו על כך שכדי שתהיה מהפכה היא צריכה לבוא מן הפרולים, הרי שהם הרוב, אבל הפרולים לא יתנגדו לעולם למשטר עד שתהיה מהפכה.
מונחים > שיחדש

שיחדש היא השפה החדשה באוקיאניה, שהומצאה על ידי אנשי המפלגה, ומתוכננת לחסל סופית את השפה האנגלית, שהייתה השפה המדוברת עד כה. השיחדש היא מכונה נוספת להשרשת השלטון הדיקטטורי במדינה, שכן השפה החדשה לא כוללת מילים כגון "חופש", או "דמוקרטיה" ובכך היא שוללת את האפשרות של האנשים לבטא את הסתייגותם מהמפלגה. המחלקה שעוסקת ביצירת השפה היא תת-מחלקה של מיניסטריון האמת, וחברו של וינסטון עובד בה. וינסטון מתמרמר על כך שהאזרחים הפשוטים, הפרולים, וגם חברי המפלגה מקבלים את השיחדש ללא עוררין.
מונחים > טלצג

הטלצג (לפני מהדורת 2019 - טלסקרין) הוא המצאה עתידנית הדומה לטלפון או לטלוויזיה, אשר משמשת שלוחה של המפלגה. לטלצג שני שימושים: האחד הוא החדרת ערכי המפלגה למוחם של האזרחים בעזרת שטיפת מוח מתמדת. הטלצג הוא מעיין רדיו משולב בהולוגרמה, המשדר 24 שעות ביממה ערכים של המפלגה. לרוב מושמע המנון המפלגה בלופים וכל כמה דקות יש שידור של מיניסטריון השפע, שמספר על קיצוצים בתלושי המזון או שיפור בתנאי החיים או בחדשות מהחזית נגד איראסיה. השימוש השני של הטלצג הוא מעקב אחר האזרחים. הטלצג, שמחויב להימצא בכל בית, קולט כל דבר שקורה ויכול לשדר למשטרת המחשבות אם מישהו מגלה סימנים כלשהם לאי-תמיכה במפלגה.
מונחים > סוצאנג

תורת המפלגה, שנקראת סוצאנג, היא הלחם של המילים "סוציאליזם אנגלי". הסיסמאות של המפלגה הן "מלחמה היא שלום; חירות היא עבדות; בערות היא כוח". עקרונות הסוצאנג מוקראים בכל מקום בכל עת, בין אם דרך הטלסקרין או בכרזות. בספר מתוארות כרזות ענק על המיניסטריונים שעליהן כתובה סיסמת הסוצאנג, ומצויר בה פרצופו הגדול של האח הגדול, כאילו הוא מביט בכולם כל הזמן, בסגנון "ריאליזם סוציאליסטי", שהיה נהוג בברית המועצות של סטלין. עקרון הסוצאנג, שככל הנראה הומצא בידיי האח הגדול, מוחדר לראשם של האזרחים על אף שאין בו היגיון, ומכריח אותם לחשוב ולהאמין בערכי המפלגה מתוך הערצה עיוורת.
3
ראו גם

1984 (ספר)
ג'ורג' אורוול
עמנואל גולדשטיין
הערות שוליים

↑  Kathleen Taylor, Brainwashing: The science of thought control, OUP Oxford, 2006-07-27, עמ' 21, ISBN 978-0-19-162258-8. (באנגלית)
↑  George Orwell, The Collected Essays, Journalism and Letters of George Orwell: In front of your nose, 1945-1950, Penguin Books, 1970, עמ' 460, ISBN 978-0-14-018714-4. (באנגלית)
ספר אלקטרוני

ספר דיגיטלי בקורא ספרים אלקטרוני.
ספר אלקטרוני (או ספר דיגיטלי; באנגלית: electronic book או בקיצור e-book או eBook) הוא ספר המוגש לקורא בצורה דיגיטלית, כקובץ הנקרא במחשב או בקורא ספרים אלקטרוני – מכשיר שנועד במיוחד לקריאת ספרים כאלה. אמצעים נוספים להצגת ספר אלקטרוני הם מחשב לוח וטלפון חכם.
היסטוריה

ניסיונות ראשונים לפיתוח ספרים בעלי מאפיינים אלקטרונים נעשו ברחבי העולם החל משנות ה-30 של המאה ה-20. אולם, ההאצה החשובה ביותר לקידום טכנולוגיות קריאה והפצה חדשניות ניתנה עם הקמתו של פרויקט גוטנברג באוניברסיטת אילינוי, בשנת 1971. מדובר במיזם הקם במטרה לשמר ספרים באמצעות המרתם מפורמט מודפס לפורמט דיגיטלי. בשנות ה-70 נעשה גם הניסיון הראשון ליצור מחשב שיועד לקריאת ספרים אלקטרוניים.
במשך השנים, ועם התפתחות האינטרנט (בעיקר בשנות ה-90), נעשה קל ופשוט להעביר קבצים אלקטרוניים בין המשתמשים השונים, ועקב כך גדלה גם תפוצת הספרים האלקטרוניים בעולם. ספרים אלו היו קיימים בעיקר בפורמטים פשוטים כמו TXT ו-HTML. ספרים נוספים (לרוב בנושאים מקצועיים) הופיעו בפורמט PDF, שיועד לדפוס אך הונגש למשתמשים ונקרא לרוב על גבי המחשב האישי.
מוציאים לאור החלו להציע את ספריהם גם כספר אלקטרוני, ויוצרים עצמאיים מצאו אפשרות זו כדרך אלטרנטיבית, לרוב מוזלת, לפרסום ספריהם. ספריות בעולם החלו להציע חלק מספריהן בפורמט אלקטרוני, ונבנו אתרי אינטרנט המיועדים לרכישה והורדה של ספרים אלקטרוניים.
בעשור הראשון של המאה ה-21 יוצרו מכשירי קוראי ספרים אלקטרוניים ייעודיים רבים. הבולטים שבהם היו קינדל של אמזון וסוני רידר של חברת סוני. ככל שירד מחיר מכשירי הקוראים האלקטרוניים כך גדלה תפוצתם וגדל הביקוש לספרים אלקטרוניים.
בשנת 2010 השיקה חברת אפל, במקביל להשקת האייפד, את iBooks – אפליקציה לממכר ספרים אלקטרוניים הניתנים לקריאה גם על האייפון והאייפוד. בהמשך השנה הכריזה גם חברת גוגל על פתיחת חנות ספרים אלקטרוניים שיוצעו לקוראים במחשוב ענן וללא צורך בקורא ספרים אלקטרוני ייעודי.
בשנה זו דיווחה אמזון כי לראשונה מכרה יותר ספרים אלקטרוניים מאשר ספרים בכריכה קשה. בתחילת 2011 דיווחה כי מכירות ספרים אלקטרוניים עברו גם את מכירות הספרים בכריכה רכה. לפי נתוני התאחדות המו"לים בארצות הברית, מכירות ספרים אלקטרוניים הגיעו במחצית 2010 ל-8.5% מסך מכירות הספרים במדינה. הסופרת אמנדה הוקינג פרסמה את ספריה בצורה דיגיטלית בלבד והרוויחה מעל למיליון דולר מהמכירות.
הפצה דיגיטלית של מידע

הפצה דיגיטלית של מידע גברה מאוד עם התפתחות האינטרנט, ובין השאר נכלל במסגרת זו מידע שבעבר הופץ בצורת ספרים, כתבי עת ועיתונים מודפסים.
ספרים אלקטרוניים יכולים להיות מופצים בחינם, או בתשלום. התשלום מאופיין בשתי דרכים:
תשלום דמי מנוי לשם כניסה לאתר המספק את הספרים
תשלום תמורת עותק יחיד של ספר מסוים
אחת הבעיות בתחום היא בעיית אבטחת התכנים למניעת הפרה של זכויות יוצרים.
פורמטים של ספרים אלקטרוניים

להפצת ספרים אלקטרוניים משמשים פורמטים רבים שחלקם מפורטים כאן:
EPUB: פורמט סטנדרטי, חופשי ופתוח שנוצר על ידי הפורום הבין-לאומי להפצה דיגיטלית (IDPF). הפורמט הזה תוכנן עבור תוכן גמיש, כלומר הטקסט מתאים את עצמו למסך הספציפי עליו הוא נקרא ומושפע מהעדפות של המשתמש. כיום בגרסה 3.0 התומכת במעבר עמודים מימין לשמאל, מולטימדיה מתקדמת, וידאו אינטראקטיביות ועוד.
Mobipocket: פורמט שמבוסס על XHTML. עליו מבוסס פורמט AZW של חברת אמזון – יצרנית הקינדל, ומכאן גם שכיחותו.
KF8: הפורמט החדש של אמזון קינדל שמבוסס על פורמט EPUB ותומך בתקנים מתקדמים.
PDF: פורמט שיתרונו, ומכאן גם חסרונו, בדמיון הרב שלו, יחסית לפורמטים האחרים, לזה של נייר מודפס, משום שהצגתו אחידה ונאמנה למקור, וכמעט אינה מושפעת מהמכשיר עליו הוא מוצג ומהעדפות של המשתמש.
DjVu: פורמט המיועד לאחסון טקסט סרוק, ומתאפיין ביחס איכות/גודל־קובץ טוב בהשוואה לפורמטים אחרים.
HTML: הפורמט הסטנדרטי של דפי אינטרנט.
TXT: פורמט פשוט ובסיסי המבוסס על טקסט בלבד.
DOC: מסמכים שנוצרו באמצעות מעבד התמלילים Word. החסרונות העיקריים של פורמט זה הם היותו פורמט קנייני התלוי ביצרן יחיד, והעדר תאימות בין גרסאות שונות של הפורמט ובין גרסאות שונות של תוכנת "Word".
כל הפורמטים הללו ניתנים להצגה באמצעות מחשב אישי.
העברת ספרים לפורמט דיגיטלי

זהו תהליך של דיגיטציה.
מיזמים רבים עוסקים בהעברה לפורמט דיגיטלי של ספרים שזכויות היוצרים עליהם פגו. מיזמים אלה פועלים בשתי דרכים:
סריקה של הספרים, כך שלמעיין בספר הדיגיטלי מוצג העתק מדויק של הספר המקורי, לעיתים כולל הסימנים שנתנו בו שיני הזמן.
הקלדה של הספרים, כך שהטקסט שבהם ניתן לעיבוד: חיפוש מילה בטקסט, העתקה וכדומה.
לעיתים משולבות שתי השיטות: הספר נסרק, והקובץ הסרוק מעובד בתוכנת OCR והופך לקובץ טקסטואלי.
עם המיזמים העוסקים בהקלדה של ספרים נמנים:
פרויקט גוטנברג, המתמקד בספרות ושירה אנגלית.
פרויקט בן-יהודה, המתמקד בספרות ושירה עברית.
פרויקט השו"ת, המתמקד בספרות תורנית.
עם המיזמים העוסקים בסריקה של ספרים נמנים:
כותר, ספריה של מאות ספרי עיון בעברית
ארכיון האינטרנט מרכז ספרים סרוקים, לגישה חופשית, מספריות בצפון אמריקה ואחרות.
ספרי יזכור אונליין: מיזם של הספרייה הציבורית של ניו יורק, שבמסגרתו נסרקו 650 ספרי זיכרון לקהילות יהודיות שחרבו בשואה, והם זמינים לכל באתר הספרייה.
מיזם HebrewBooks, שבמסגרתו נסרקו למעלה מ-51,000 ספרים תורניים.
תוכנת אוצר החכמה, בה ניתן למצוא עשרות אלפי ספרים וכתבי עת תורניים.
במיזם פא"ר – פתיחת אוצרות רוח – של האוניברסיטה הפתוחה, הועלו לאינטרנט ספרי האוניברסיטה מ-50 קורסים שונים, כולם פתוחים חינם לקהל הרחב. חלק מהספרים מלווים גם בגרסאות קוליות והרצאות וידאו.
יתרונות וחסרונות > יתרונות

ידידותי לסביבה – חיסכון בנייר, חיסכון במשאבים אחרים להפקת הספר ובדלק לצורך שינועו.
חיסכון בהפקה – הוצאות הדפסה, עימוד, אחסון, הפצה.
חיסכון במקום – ספרים מודפסים דורשים מקום לאחסון וספרים אלקטרוניים מאוחסנים על גבי זכרונות דיגיטליים המכילים מידע רב בנפח מזערי. במכשיר סטנדרטי לקריאת ספרים אלקטרוניים ניתן לאחסן אלפי ספרים.
נגישות – אפשר להגיע לכל ספר מכל מקום בעולם, כל עוד יש גישה לאינטרנט. יתר על כן, התפוצה האלקטרונית אינה מוגבלת מספרית, ספר אחד יכול להגיע לאלפי מכשירים בלי לעבור ידיים.
נוחות – משקל קורא אלקטרוני נמוך משמעותית מספר מודפס, ניתן להתאים את גודל הפונט לפי הצורך, מכשירים עם תאורה מובנית מאפשרים קריאה בחשיכה.
שרידות – ספר אלקטרוני לא סובל מבלאי של נייר, לא צובר אבק, קל לשמירה ולגיבוי.
יכולות נוספות – בקוראים אלקטרוניים ניתן לבצע חיפוש בקלות, לדלג לעמוד ייעודי, לתרגם מילים תוך כדי קריאה, להוסיף הערות וסימניות מבלי לפגום בספר קיים.
יתרונות וחסרונות > חסרונות

חוויית הקריאה שונה ביחס לספר מודפס. אין לספר אלקטרוני "ניחוח" מיוחד ולא "מרגישים" את הנייר והספר. אין אפשרות לדפדף ולדלג דפים באותו אופן שבו זה מתבצע בספר מודפס.
קריאה ממושכת ממסך של מחשב לוח או טלפון חכם (בניגוד לקורא אלקטרוני ייעודי) עלולה לגרום לכאבי עיניים וכאבי ראש.
יש צורך בחשמל או בהטענת סוללה על מנת לקרוא ספר.
אי-אחידות בפורמטים של ספרים אלקטרוניים מונע העברתם בין מכשירים שונים.